**НАРЕДБА ЗА УСЛОВИЯТА И РЕДА ЗА СЪЗДАВАНЕ И ПОДДЪРЖАНЕ НА РЕГИСТЪР НА ИНСТИТУЦИИТЕ В СИСТЕМАТА НА ПРЕДУЧИЛИЩНО И УЧИЛИЩНО ОБРАЗОВАНИЕ В ОБЩИНА ДОЛНИ ЧИФЛИК**

**Раздел I.  
Общи положения**

**Чл. 1.** (1) С тази наредба се определят съдържанието на регистъра на институциите в системата на предучилищно и училищно образование на територията на община Долни чифлик, както и условията и реда за:

1. вписване в регистъра;

2. поддържане на регистъра;

3. заличаване на регистрацията.

(2) Регистърът на институциите в системата на предучилищно и училищно образование на територията на община Долни чифлик, наричан по-нататък "регистъра", съдържа данни за групи обекти, посочени в приложение № 1.

(3) Данните в регистъра са публични.

**Раздел II.  
Условия и ред за вписване в регистъра**

**Чл. 2.** Вписването в регистъра се извършва в 14-дневен срок от влизане в сила на административния акт за откриване и преобразуване на институцията.

**Чл. 3.** Кметът на община Долни чифлик със своя заповед определя длъжностно лице, което:

1. извършва вписване в регистъра;

2. изготвя справки за вписаните обстоятелства;

3. отговаря за поддържането и съхраняването на регистъра.

**Чл. 4.**  След вписване в регистъра се издава удостоверение на съответната институция, подписано от кмета на община Долни чифлик и с положен печат на община Долни чифлик.

**Раздел III.  
Съдържание и поддържане на регистъра**

**Чл. 5.** (1) Регистърът се води по образец съгласно приложение № 2.

(2) Всяка институция има индивидуален регистрационен номер, който се състои от 4 цифри: първите 2 - код на групата обекти, съгласно приложение № 1, вторите 2 - пореден номер на вписване в регистъра.

(3) Регистърът се води на електронен и хартиен носител.

(4) Регистърът на хартиен носител представлява разпечатка на номерираните страници от електронния носител, които се съхраняват в папки. На титулната страница на всяка папка се отбелязват първият и последният номер на регистрираните обекти, които се съдържат в нея.

**Чл. 6.**  При промяна в данните и обстоятелствата, вписани в регистъра, лицата, които са упълномощени да извършват вписванията, са длъжни в 7-дневен срок от настъпването им да впишат промените.

**Чл. 7.** Промените в данните и обстоятелствата, вписани в регистъра, се извършват върху електронния носител, като в него се запазва само актуалната информация. След направените промени страницата се разпечатва и се поставя в съответната папка по чл. 5, ал. 4, като подменената страница се архивира.

**Раздел IV.  
Условия и ред за заличаване на регистрацията**

**Чл. 8.** (1) Регистрацията на институциите в системата на предучилищното и училищното образование се заличава, когато обектът преустанови дейността си по силата на нормативен акт.

(2) Заличаването на регистрацията се извършва със заповед на Кмета на община Долни чифлик.

(3) Заповедта на Кмета на община Долни чифлик по ал. 2 подлежи на обжалване по реда на Административно-процесуалния кодекс. Обжалването на заповедта не спира изпълнението й.

**Заключителни разпоредби**

§ 1. Наредбата се издава на основание чл. 346 от Закон за предучилищно и училищно образование, в сила от 01.08.2016 г.

§ 2. Обектите от системата на предучилищно и училищно образование, които са открити и действащи преди влизане в сила на тази Наредба, се вписват служебно в регистъра в срок до 7 дни от деня на обнародването на Наредбата.

§ 3. Наредбата влиза в сила от деня на нейното обнародване – 20.12. 2016 г.

Приложение № 1 към чл. 1, ал. 2 и чл. 5, ал. 2

Обекти от системата на предучилищно и училищно образование, контролирани от община Долни чифлик

|  |  |
| --- | --- |
| код | Група обект от системата на предучилищно и училищно образование |
| 1 | 2 |
| 01 | Детски градини |
| 02 | Центрове за подкрепа за личностно развитие |

Приложение № 2 към чл. 5, ал. 1

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Индиви-дуален регистра-ционен № | Дата на регистрация | Вид | Наимено-вание | Адрес на управление | Вид дейност | Админи-стративен акт за създаване | Промени | Забеле- жка |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |